Арадио
Габлиа еиҭеиҳәеит Белоруссиеи Москвеи имҩаԥигаз аиԥыларақәа ртәы
Аҵареи абызшәатә политикеи рминистр Инал Габлиа арадио Sputnik аефир аҿы Белоруссиатәи иныҟәарақәа ахҳәаа риҭеит, еиҭеиҳәеит Аҟәа иаартхо амедицинатә класс атәы, иара убас Москва аԥсуа диаспора ахаҭарнакцәеи иареи реиԥылара атәы.
Аҟәатәи актәи ашкол аҿы иаатраны иҟоу амедицинатә профиль змоу акласс аиқәыр шәара азгәаҭоуп 2022 шықәса рзы, 10-11 акласс аҵаҩцәа рзы, ҳәа иҳәеит Габлиа арадио иаиҭаз аинтервиу аҿы.
"Акласс аартра азҵаара ҳалацәажәон Москва аҵарадырра академиаҿы. Ҳгәы иҭоуп дара рметодикала ҳакласс аиқыршәара. Москва сахәаԥшит ус еиԥш аклассқәа шеиҿкаау. Даара исгәаԥхеит. Аҟәа аартразы ахарџь ду аҭаххоит, аха иаԥсоуп ҳәа сахәаԥшуеит. 2022 шықәса рзы сгәыӷуеит уи акласс еиқәыршәаны иҳауеит ҳәа. Хазы игоу класс уаданы иҟалароуп. Алабораториа уа иацуп, аинтерактивтә ӷәы уҳәа, еиҭа еиуеиԥшым амаругақәа рыла еиқәыршәоуп. Ҳарҵаҩцәа разыҟаҵаразы иааԥхьахоит москватәи ҳколлегацәа. Дара азыхиоуп аԥышәеимдара", - ҳәа азгәеиҭеит Габлиа.
Аҵареи абызшәатә политикеи рминистр иҳәеит Минск ишымҩаԥгаз аиԥыларақәа, урҭ Аԥсны аҵаратә система аҩаӡара ашьҭыхразы хра рыманы дшахәаԥшуа.
"Раԥхьаӡа акәны Аԥснынтә аделегациа Минск иҟан. Ҳныҟәара алҵшәа амоуп ҳәа азысыԥхьаӡоит. Аҵара аганахьала иаҵаҳҩит аиқәшаҳаҭра ҳара ҳколлеџьқәеи дара рколлеџьқәеи русеицуразы. Уа иаҳарбеит ҳарҵаҩцәеи ҳастудентцәеи уахь рцаразы азин роуртә еиԥш", - ҳәа иҳәеит Габлиа.
Аԥсны аҵареи абызшәатә политикеи рминистр Инал Габлиа иара убасгьы еиҭеиҳәеит Москва имҩаԥигаз аиԥыларақәа ртәы, иҳәеит дзылгаз ашкол аҭаара агәахәара ду шинаҭаз атәы.
Иаҳа инарҭбаау аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.